Diari Oficial de la Generalitat Valenciana


Sumari del DOGV 6885, del 19-10-2012 (2012/9438)

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Pro Esport de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6885

Data del DOGV
:   19-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9438


Data del document
:   25-06-2012

Organisme emissor
:   Conselleria de Justícia i Benestar Social

Tipus de document
:   Resolució

RESOLUCIÓ de 25 de juny de 2012, del secretari autonòmic de Justícia de la Conselleria de Justícia i Benestar Social, per la qual s'acorda ratificar l'acord d'extinció de la Fundació Pro Esport de la Comunitat Valenciana. [2012/9438]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació Pro Esport de la Comunitat Valenciana, d'ara en avant la fundació, d'acord amb els fets següents.  
  
  
Fets  
Primer. Amb data d'entrada en el Registre General de la Conselleria de Justícia i Benestar Social de 28 de desembre de 2011, la fundació esmentada va presentar una sol·licitud de ratificació de l'acord d'extinció adoptat pel seu patronat el 10 de novembre de 2011, per la impossibilitat material del compliment dels fins fundacionals.  
Este acord d'extinció, consta elevat a escriptura pública en data 21 de desembre de 2011, autoritzada pel notari del Col·legi de Notaris de València, Alejandro Cervera Taulet, núm. de protocol 5.026.   
S'aporta igualment la memòria justificativa de la concurrència de causa d'extinció de la fundació i el balanç de situació en data extinció.  
  
Segon. La fundació es va classificar, per Resolució de 5 de novembre de 2007, de la secretària autonòmica de Justícia de la Conselleria de Justícia i Administracions Públiques, de caràcter esportiva, i el seu fundador era la Generalitat, representada per Alejandro Font de Mora Turón i Carlos-Alberto Precioso Estiguin.  
Segons l'article 6 dels estatuts, l'objectiu de la fundació és: desenrotllar i impulsar el moviment olímpic i paralímpic a la Comunitat Valenciana, sota els principis de la Carta Olímpica, unint la cultura, l'educació i l'esport per al desenrotllament integral de la societat i contribuir així a un món millor i més pacífic, sense discriminacions de cap classe i per mitjà de la divulgació de l'esperit i la filosofia de l'olimpisme.   
L'últim patronat inscrit en el Registre de Fundacions de la Comunitat Valenciana per Resolució de 9 de gener de 2012 del secretari autonòmic de Justícia de la Conselleria de Justícia i Benestar Social, és el següent: presidenta, la consellera de Turisme, Cultura i Esport, Dolores Johnson Sastre; vicepresident 1r, el secretari autonòmic de Cultura i Esport, Rafael Ripoll Navarro; vicepresident 2n, el director general d'Esport, Mateo Castellá Bonet.  
La dotació inicial de la fundació va ser de seixanta mil euros (60.000,00 €), que s'ha aportat pel fundador, la Generalitat.  
Tercer. La present extinció s'emmarca dins del procés de reestructuració de sector públic fundacional iniciat pel Consell, i que va suposar l'adopció de l'Acord de 2 de desembre de 2011, del Consell, en el qual es va autoritzar l'extinció de diverses fundacions pertanyents al sector públic de la Generalitat, entre elles la de la Fundació de la Comunitat Valenciana per a la Qualitat de l'Educació.  
Segons la documentació aportada la causa de l'extinció és la prevista en l'article 31 c) de la Llei 50/2002, de 26 de desembre, de Fundacions: impossibilitat del compliment de fi fundacional.   
Segons l'acord adoptat pel Patronat: «Donades les mesures de contenció aprovades per la Generalitat Valenciana; ja que el funcionament de la fundació i, per tant, la consecució dels fins fundacionals estan lluny d'aconseguir els nivells esperats per no comptar amb patrons en l'àmbit privat; atés que en la situació actual una fundació que pretén captar la participació empresarial privada rivalitza directament amb esportistes, clubs i federacions esportives en la consecució de patrocini; es considera que la millor opció és procedir a l'extinció de la fundació en aplicació de l'article 31 apartat c) de la Llei 50/2002, de 26 de desembre, de Fundacions, ja que no es poden complir els fins fundacionals».  
  
Quart. En la dita sessió, de data 10 de novembre de 2011, tal com queda protocol·litzat en l'esmentada escriptura pública, es va designar liquidador l'economista José Ignacio Marqués Andrés, i se li donaren poders per a cobrar els crèdits pendents si n'hi haguera, pagar els deutes i formalitzar els actes pendents d'execució, sense que puga contraure més obligacions que les necessàries per a la liquidació.   
Quant a la destinació del romanent, el Patronat va acordar, també en la seua reunió de 10 de novembre de 2011, que el romanent resultant després de la liquidació es transferiria a la Generalitat, i, en concret, a la Direcció General de l'Esport, que assumirà totes les funcions i treballs que estava fent la fundació, segons que disposa l'article 23 dels estatuts de la fundació.  
Quint. S'acompanya, juntament amb l'acord d'extinció, el balanç de situació i el compte de resultats de la Fundació, en data adopció del dit acord, 10 de novembre de 2011.  
Consta en l'expedient informe del cap de la Secció de Comptabilitat, de 2 de març de 2012 conforme al qual:  
«La Fundació es va inscriure en data 5 de novembre de 2007 amb una dotació aportada en metàl·lic de 60.000,00 euros que posteriorment s'incrementen amb càrrec als excedents de l'exercici de 2007 fins a totalitzar 68.933,90 euros.  
La Fundació està al corrent de presentació dels seus comptes anuals, després d'haver esmenat amb data 12 d'abril els comptes de 2009 i 2010 i presentat els comptes de 2011 juntament amb el compromís d'aportar l'auditoria corresponent. A data de l'acord d'extinció la Fundació té un actiu total de 730.399,77 i un passiu exigible de 7.528,29 euros del qual resulta un patrimoni net de 722.441,08 euros, i les partides principals del seu actiu són el deute que a favor de la fundació té el Consell València de l'Esport per import de 702.000,00 euros i la tresoreria per import de 19.490,69 euros.  
Des del punt de vista econòmic comptable s'estima que l'expedient d'extinció està prou documentat i, en conseqüència, s'emet un informe favorable a l'expedient d'extinció; no obstant això, pel fet de figurar encara en el balanç d'extinció comptes de deutors i creditors pendents de saldar, no serà possible determinar el romanent a transferir a la Generalitat fins al tancament de les pertinents operacions de liquidació, que en tot cas hauran explicar-se i justificar-se convenientment abans d'autoritzar la liquidació presentada en data 13 de juny de 2012».  
  
Amb data 14 de juny de 2012, es presenta per la interessada un escrit que adopta el compromís formal d'aportar l'auditoria dels comptes de l'any 2011 una vegada s'haja efectuat esta.  
Sext. Atenent estos antecedents, la Comissió de Protectorat, en la sessió de 19 de juny de 2012, emet informe favorable, entre altres, el punt del dia corresponent a la ratificació de l'acord d'extinció aprovat pel Patronat de la Fundació Pro Esport de la Comunitat Valenciana, en els termes expressats en els apartats precedents.  
  
  
Fonaments de dret  
Primer. L'article 9 del Decret 05/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, així com l'article 1 del Reglament Orgànic i Funcional de la Conselleria de Justícia i Benestar Social, aprovat pel Decret 99/2011, de 26 d'agost, del Consell, determina que a esta conselleria correspon exercir, entre altres, les competències en matèria de fundacions.   
Segon. L'article 2 del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell, establix que el Protectorat de les Fundacions de la Comunitat Valenciana s'exercix per la conselleria competent en matèria de fundacions, i que correspon al conseller la titularitat del protectorat, sense perjuí de la possibilitat de la delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències segons que disposa la Resolució de 15 d'octubre de 2011, de la Conselleria de Justícia i Benestar Social, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana:  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
L'article 31 de la Llei 50/2002, assenyala que «la fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei».  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b), c) i e) de l'article anterior, l'extinció de la fundació requerirà acord del patronat ratificat pel protectorat.  
Si no hi haguera acord del patronat, o este no fóra ratificat pel protectorat, l'extinció de la fundació requerirà una resolució judicial motivada, que podrà ser instada pel protectorat o pel patronat, segons els casos».  
Quint. De conformitat amb l'article 26 de l'esmentada Llei 8/1998, l'extinció suposa l'obertura del procediment de liquidació, i les oportunes operacions s'han de reflectir en el balanç de liquidació, i requerirà, igualment, l'aprovació del patronat i la corresponent ratificació del protectorat.  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
De tal forma, l'article 39 de l'esmentat reglament establix que:  
«1. Quan el Patronat acorde extingir la Fundació per haver-se realitzat íntegrament el fi fundacional, per resultar impossible la seua realització o per concórrer qualsevol altra causa prevista en l'acte constitutiu o en els Estatuts, haurà de sol·licitar la ratificació del Protectorat, per a la qual acompanyarà la documentació següent:  
a) Certificat de l'acord d'extinció adoptat pel Patronat, emesa pel secretari o la secretària i amb el vistiplau del president o la presidenta.  
  
b) Memòria justificativa de la concurrència d'una causa d'extinció específica, de les previstes en el primer paràgraf d'este apartat. En el cas que la causa d'extinció siga la impossibilitat de realitzar el fi fundacional, caldrà justificar, a més, la improcedència o la impossibilitat de modificar els Estatuts o de dur a terme un procés de fusió.  
  
c) Els comptes de l'entitat, a la data en què es va adoptar l'acord d'extinció.  
d) El projecte de distribució dels béns i drets resultants de la liquidació i, en el cas de no dur-se a terme pel mateix Patronat, proposta de designació de liquidadors i pla d'actuació d'estos».  
  
Per la seua banda l'article 40.2 d'este Reglament assenyala que:  
«Durant el procés de liquidació, el Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Sense perjuí de l'anterior, el Patronat podrà apoderar o delegar l'execució material dels seus acords relatius al procés de liquidació».  
Sext. Quant a l'extinció de fundacions integrants del sector públic de la Generalitat s'exigix, a més dels requisits generals, els següents:  
  
a) L'acord del Consell (article 34 de la Llei 8/1998), igual que ho va requerir la seua constitució.  
b) Respecte a l'obligació d'estar al dia en les obligacions comptables, ha de tindre's present el text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 juny de 1991, del Consell de la Generalitat Valenciana, que disposa:  
  
En l'article 5: «Tindran la consideració de fundacions públiques de la Generalitat Valenciana, per a esta llei, les fundacions en la dotació de les quals participen majoritàriament, directament o indirectament, la Generalitat Valenciana, les seues entitats autònomes, o altres entitats que conformen el seu sector públic. La seua creació requerirà en tot cas autorització prèvia del Govern Valencià».  
I en l'article 63 bis: «La Intervenció General de la Generalitat Valenciana realitzarà anualment l'auditoria dels comptes anuals de les entitats autònomes, empreses i fundacions a què es referix l'article 5 d'esta llei».  
En este sentit, per a la continuació del present procés d'extinció, la següent fase del qual és la liquidació en els termes que preveu la Llei 8/1998, de 9 de desembre, de Fundacions de la Comunitat Valenciana, la fundació haurà d'aportar l'auditoria dels comptes de l'any 2011.  
  
Sèptim. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, inclús per al supòsit de la seua extinció, a la consecució d'aquells, i que hagen sigut designats en el negoci fundacional o en els Estatuts de la fundació extingida. Si no n'hi ha, esta destinació podrà ser decidida, en favor de les mateixes fundacions i entitats mencionades, pel patronat, quan tinga reconeguda esta facultat pel fundador, i, a falta d'eixa facultat, correspondrà al Protectorat complir eixa comesa.  
  
3. Les fundacions constituïdes per persones juridicopúbliques podran preveure en els seus Estatuts que els béns i drets resultants de la liquidació revertisquen al seu fundador».  
Per la seua banda, els Estatuts de la Fundació disposen en l'article 33 que «els béns i drets resultants de la liquidació revertiran al seu fundador».  
Octau. Atés l'article 47.14 del Reglament de Fundacions de la Comunitat Valenciana, aprovat per Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, la liquidació i la destinació donada als béns fundacionals».  
  
Nové. S'ha donat compliment al que preveu l'article 41.2.g) del Reglament de Fundacions de la Comunitat Valenciana, aprovat pel Decret 68/2011, de 27 de maig, del Consell que establix:   
«2. En l'exercici de les funcions que li corresponen, el Protectorat podrà sol·licitar informe de la comissió i, en particular, en els supòsits següents:  
g) En l'exercici de les potestats que té atribuïdes en matèria de modificació, fusió i extinció de fundacions».  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat per Decret 68/2011, de 27 de maig, del Consell) i la resta de generals de pertinent aplicació, així com allò que s'ha informat per la Comissió del Protectorat de 19 de juny de 2012, resolc:  
  
Primer  
Ratificar l'acord d'extinció de la Fundació Pro Esport de la Comunitat Valenciana, adoptat pel seu patronat en data 10 de novembre de 2011, en els termes descrits en la present resolució.  
  
  
Segon  
Inscriure en el Registre de Fundacions de la Comunitat Valenciana la ratificació de l'esmentat acord d'extinció.  
  
Tercer  
Establir com a destinatari dels béns i drets resultants de la liquidació la Generalitat, en els termes descrits en el fet quart de la present resolució.  
En tot cas, queda pendent que la fundació aporte, a este protectorat, en termini legal i d'acord amb la normativa, els comptes anuals de 2011, aprovats pel Patronat, així com la corresponent auditoria, la qual cosa haurà de produir-se amb anterioritat a la ratificació de la liquidació pel protectorat, així com la posterior baixa registral i, per tant, l'extinció de la personalitat jurídica de la fundació.  
  
Així mateix, es recorda que la liquidació de la Fundació s'haurà de realitzar en els termes expressats en l'article 26.1 de la Llei 8/1998, de 9 de desembre, de Fundacions de la Comunitat Valenciana, segons el qual:  
«L'extinció de la fundació, excepte en els supòsits que siguen conseqüència d'una fusió, determina l'obertura del procediment de liquidació, que l'ha de realitzar el Patronat de la fundació, sota el control del Protectorat. El Patronat no té en este cas més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que siguen necessàries per a la liquidació. Acabades les operacions, s'ha de formar l'oportú balanç de liquidació, que ha de ser aprovat pel Patronat i sotmés a la ratificació del protectorat.   
  
Una vegada dictada esta, s'ha de complir allò que disposa l'apartat següent, per a finalitzar la liquidació. Conclosa esta s'ha de fer constar en el Registre de Fundacions la baixa, a sol·licitud del patronat, per escrit dirigit al Registre, al qual ha d'acompanyar el certificat de l'acord aprovatori del balanç de liquidació, la ratificació d'este pel protectorat i una còpia dels documents en què s'hagen formalitzat les operacions a què es referix l'apartat següent. No obstant això, si en el moment de la baixa de la fundació en el Registre queden operacions pendents d'execució o formalització, estes han de ser dutes a terme pel Protectorat».  
   
Que es notifique la present resolució que és definitiva en via administrativa i en contra podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa-Administrativa, sense perjuí de poder interposar, si és el cas, un recurs potestatiu de reposició, en el termini d'un mes, a comptar des de l'endemà de la notificació, davant del conseller de Justícia i Benestar Social, o qualsevol altre recurs que estime procedent.   
  
València, 25 de juny de 2012.- El secretari autonòmic de Justícia: Antonio Gastaldi Mateo.